Diari Oficial de la Generalitat Valenciana


Sumari del DOGV 4628, del 12-11-2003 (2003/11040)

ORDE de 20 de octubre de 2003, de la Conselleria d'Agricultura, Pesca i Alimentació, per la qual es regulen les normes d'aplicació per a la concessió de l'ajuda al subministrament de llet i determinats productes lactis als alumnes de centres escolars.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4628

Data del DOGV
:   12-11-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/11289


Data del document
:   20-10-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * legislació
    * producte lacti
    * alumnat
    * centre d'ensenyament
    * alumne

ORDE de 20 de octubre de 2003, de la Conselleria d'Agricultura, Pesca i Alimentació, per la qual es regulen les normes d'aplicació per a la concessió de l'ajuda al subministrament de llet i determinats productes lactis als alumnes de centres escolars. [2003/M11535]
  
La modificació de la normativa comunitària reguladora de l'aplicació de l'ajuda al subministrament de llet i productes lactis als alumnes de centres escolars ha exigit l'adequació de la nacional, en la qual s'organitzava, per mitjà de l'Orde de 19 de gener de 1994, del Ministeri d'Agricultura, Pesca i Alimentació (MAPA).
  
Com a conseqüència d'això, en el Reial Decret 194/2002, de 15 de febrer, del Ministeri d'Agricultura, Pesca i Alimentació, s'establix a tot el territori nacional un règim d'ajudes per al subministrament de llet i determinats productes lactis als alumnes de centres escolars, de conformitat amb el que es preveu en els reglaments (CE) 1255/1999, del Consell, de 17 de maig; (CE) 1670/2000, del Consell, de 20 de juliol; i (CE) 2707/2000, de la Comissió, d'11 de desembre.
  
En el reial decret mencionat es determinen els requisits que han de complir els sol·licitants per a la concessió d'esta ajuda i se'n regula el pagament pels òrgans competents de les comunitats autònomes, els quals articularan les mesures de control necessàries per garantir el respecte a les normes establides en el dit reial decret i en el Reglament (CE) 2707/2000, de la Comissió.
  
En conseqüència, és procedent desplegar, a la Comunitat Valenciana, allò que es disposa a l'efecte en el Reial Decret 194/2002 esmentat i substituir l'Orde de 19 de maig de 1994, de la Conselleria d'Agricultura, Pesca i Alimentació, per la qual s'establien a la Comunitat Valenciana les ajudes previstes per al consum de productes lactis amb destinació als alumnes de centres escolars basada en els derogats R(CE) 3392/93 i OM de 19.01.1994.
  
Per tot això, i a fi d'aplicar les disposicions legals exposades,
  
ORDENE
  
Article 1
  
La present orde té per objecte establir les normes d'aplicació, a la Comunitat Valenciana, de les disposicions de caràcter nacional i comunitari que regulen les modalitats d'aplicació de l'ajuda al subministrament de llet i productes lactis als alumnes de centres escolars, de conformitat amb el que es preveu en el Reial Decret 194/2002, de 15 de febrer, del Ministeri d'Agricultura, Pesca i Alimentació, i en els reglaments (CE) 1255/1999, del Consell, de 17 de maig; (CE) 1670/2000, del Consell, de 20 de juliol; i (CE) 2707/2000, de la Comissió, d'11 de desembre.
  
Article 2
  
1. Seran beneficiaris de l'ajuda els alumnes que assistisquen regularment als centres escolars, reconeguts oficialment per les autoritats competents en matèria d'educació, dels nivells d'ensenyament següents regulats per mitjà de la Llei Orgànica 1/1990, de 3 d'octubre, d'Ordenació General del Sistema Educatiu:
  
- L'Educació Infantil, inclosos els jardins d'infància o altres establiments d'Educació Preescolar.
  
- L'Educació Primària.
  
- L'Educació Secundària, que comprendrà l'Educació Secundària Obligatòria, el Batxillerat i la Formació Professional de grau mitjà.
  
- L'Educació Especial recollida en el capítol V de la llei mencionada anteriorment.
  
2. Les ajudes seran atorgades pels períodes de desenvolupament del curs escolar, i en el cas de guarderies i centres d'educació especial, podran fer-se extensives als mesos estivals en què resten oberts.
  
Article 3
  
1. L'ajuda es concedirà exclusivament per als productes recollits en l'annex I i per la quantitat màxima global de 0,25 litres d'equivalent de llet per alumne i dia lectiu, i consumida en les dependències de l'establiment escolar.
  
2. L'import de l'ajuda serà el que s'establix, per a cada categoria de producte, en l'article quart del Reglament (CEE) 2707/2000, sense que l'ajuda esmentada puga superar el preu de venda aplicat per un determinat proveïdor; en este cas, esta es reduirà en conseqüència.
  
3. A fi que esta ajuda repercutisca directament en els alumnes dels establiments escolars, la Direcció General de Producció i Comercialització Agrària dictarà una resolució en la qual s'establiran els preus màxims que han de pagar els alumnes pels diferents productes de l'annex I. Podran modificar-se d'acord amb la quantia de l'ajuda.
  
4. Queda terminantment prohibida la utilització dels productes objecte de subvenció en la confecció de menjars servits a les escoles i, per tant, el subministrament dels dits productes als centres escolars a través de servici de menjars, cuines centrals o menjadors col·lectius.
  
Article 4
  
1. L'ajuda es concedirà als sol·licitants que prèviament hagen tramitat la sol·licitud com a subministrador autoritzat dels productes lactis prevists en l'annex I, elaborats a la Unió Europea i adquirits a Espanya.
  
2. Podran ser subministradors dels productes prevists en l'annex I :
  
a) El centre escolar.
  
b) L'associació de pares d'alumnes o una altra organització vinculada al centre escolar, dins del seu àmbit d'actuació.
  
c) El proveïdor dels productes.
  
Article 5
  
1. En cas que els subministradors autoritzats siguen els prevists en els apartats a) i b) de l'article 4 o un proveïdor l'àmbit de subministrament del qual es realitze exclusivament al territori de la Comunitat Valenciana, hauran de presentar sol·licitud d'autorització en el registre oficial de la Conselleria d'Agricultura, Pesca i Alimentació o de qualsevol de les maneres establides en l'article 38.4 de la Llei 30/1992, de 26 de novembre, d'acord amb l'imprés que figura en l'annex II.
  
Quan el subministrador autoritzat siga un proveïdor l'àmbit de subministrament del qual excedisca el territori de la Comunitat Valenciana presentarà sol·licitud d'autorització segons el model de l'annex III a la Subdirecció General d'Intervenció de Mercats i Gestió de la Taxa Suplementària de la Quota Làctia del FEGA.
  
La Direcció General de Producció i Comercialització Agrària autoritzarà com a subministradors a tots els sol·licitants que assumisquen els compromisos establits en l'article 8, apartat 1, i l'article 9 del R(CE) 2707/2000, per a aquells productes o grups de productes sol·licitats.
  
2. Les autoritzacions concedides als subministradors prevists en els apartats a) i b) de l'article 4 tindran validesa per a un curs escolar, i caldrà renovar l'autorització per a cada curs escolar en què estiguen interessats a rebre les ajudes previstes en el R(CE) 2707/2000, segons el model previst en l'annex II.
  
Les autoritzacions concedides als proveïdors tindran una validesa de 5 anys sempre que no canvien les circumstàncies que van donar lloc a la dita autorització, al terme de la qual els proveïdors que desitgen continuar sol·licitant l'ajuda hauran de presentar en el cas de ser proveïdors a nivell nacional la validació de l'autorització, segons els models que figuren en l'annex III. En el cas de proveïdors autoritzats a la Comunitat Valenciana presentaran sol·licitud d'autorització segons el model que figura en l'annex II.
  
3. Quan el subministrador autoritzat siga un proveïdor l'àmbit de subministrament del qual siga el territori de la Comunitat Valenciana, haurà de comunicar abans del 15 de juliol de cada any, en la Direcció General de Producció i Comercialització Agrària, les diferents formes de presentació de productes per grups i categories, els percentatges respectius de matèria grassa i preu. Utilitzaran per a això el model establit en l'annex V. Així mateix, haurà de ser comunicada qualsevol modificació que es produïsca en estes dades.
  
Els proveïdors hauran de remetre al laboratori, per fer-ne una anàlisi de qualitat, les mostres que es consideren necessàries per a la comprovació de les dades comunicades en el paràgraf anterior.
  
4. Les autoritzacions establides en l'apartat 1 se suspendran per un període d'1 a 12 mesos o es retiraran atenent la gravetat de la infracció si en els controls periòdics efectuats als sol·licitants es demostra un incompliment dels compromisos assumits.
  
Les mesures previstes en el paràgraf anterior no s'imposaran en cas de força major o quan l'autoritat competent considere que la infracció no s'ha comés deliberadament o per negligència, o quan la seua importància siga menor.
  
En cas de retirada, l'autorització podrà tornar a concedir-se a petició de l'interessat, però només després d'un període de sis mesos, com a mínim.
  
Article 6
  
1. Els subministradors autoritzats dels productes lactis hauran de presentar, durant el curs escolar, un compromís signat (annex IV) amb un representant legalment acreditat del centre escolar de:
  
- No utilitzar els productes lactis subvencionats en l'elaboració de menjars.
  
- Subministrar estos productes exclusivament al centre escolar.
  
- Que les quantitats de productes subvencionats no siguen superiors a 0,25 litres/alumne/dia lectiu.
  
- Permetre les inspeccions físiques sobre el terreny que les autoritats competents consideren necessàries
  
- Mantindre els productes peribles en les condicions imposades per la reglamentació tecnicosanitària, mitjançant instal·lacions frigorífiques adequades o mitjançant un pla d'entregues (recepcions) que assegure esta finalitat.
  
En el compromís caldrà indicar el nombre d'alumnes empadronats en el centre distribuïts segons el nivell d'ensenyament (preescolar, primària i secundària), així com el nombre d'alumnes que poden consumir els productes subvencionats, en el centre, per als tres nivells d'ensenyament.
  
En cas que el centre opte per tindre més d'un subministrador comprometrà, amb cadascun d'ells, un percentatge de la quantitat màxima global de productes que corresponga al centre per més, i ho indicarà en el document.
  
2. Este document haurà d'estar en poder de tots els subministradors elegits pel centre i es remetrà a la Direcció General de Producció i Comercialització Agrària, tal com s'assenyala en l'article següent.
  
3. La validesa del document de compromís, pel que fa al percentatge de la quantitat màxima global de proveïment per cada subministrador, serà d'un curs escolar. En cas que un centre vulga modificar este repartiment haurà de notificar-ho a tots els subministradors, antics i nous.
  
4. El representant del centre escolar a què es referix el punt 1 d'este article tindrà les funcions següents, com a responsable del programa del centre:
  
a) Controlar la recepció de productes lactis i el seu consum pels alumnes, d'acord amb el programa establit en l'annex IV.
  
b) Controlar les factures que presente el subministrador o persona encarregada de proveir el centre.
  
c) Comprovar que en els albarans d'entrega del producte figura la data, que ha de coincidir amb el dia en què s'entreguen els productes, i signar-los.
  
d) Emetre mensualment el certificat que figura en l'annex VIII, en el qual s'especificaran les quantitats consumides i el nombre d'alumnes beneficiaris.
  
Article 7
  
1. Quan el subministrador autoritzat siga un proveïdor comunicaran a la Direcció General de Producció i Comercialització Agrària els centres que subministraran i els productes que serviran, segons el model de l'annex VI.
  
Quan els subministradors autoritzats siguen les figures previstes en els apartats a) i b) del punt 1 de l'article 2 de la present orde, hauran de presentar la relació de productes classificats en l'annex I, amb indicació del fabricant de cada producte. Esta relació s'adaptarà al model establit en l'annex VI.1.
  
2. Les comunicacions assenyalades en l'apartat anterior es presentaran abans del dia 5 del mes anterior al de la distribució de productes dels quals es desitge ajuda posteriorment i caldrà adjuntar-hi un original del compromís signat amb la persona responsable de cada centre.
  
Esta comunicació s'entendrà prorrogada per a tot el curs escolar.
  
Qualsevol modificació referent als compromisos entre els centres i els subministradors haurà de ser notificada a la Direcció General de Producció i Comercialització Agrària per tots els subministradors afectats. Mentre no es complisca este requisit, el nou compromís quedarà en suspens.
  
Si una vegada transcorregut un mes des de la primera comunicació d'un nou repartiment, en la direcció general mencionada no es rep el coneixement de tots els sol·licitants afectats, esta informarà al centre escolar que està en suspens el nou compromís.
  
Si dos o més subministradors presenten compromisos signats d'un mateix centre en què es fa un repartiment diferent de les quantitats globals de productes, serà tingut en compte el que s'haja presentat primer, i s'aplicarà l'apartat anterior.
  
Article 8
  
1. Per a poder percebre l'import de l'ajuda, els sol·licitants presentaran en el registre oficial de la Conselleria d'Agricultura, Pesca i Alimentació o de qualsevol de les maneres establides en l'article 38.4 de la Llei 30/1992, de 26 de novembre, una sol·licitud de pagament referida a mesos complets segons el model de l'annex VII, abans de l'últim dia del quart mes següent al del subministrament del producte. Esta sol·licitud es presentarà acompanyada dels corresponents certificats del centre o els centres (annex VIII), conformats pel representant d'estos, de les quantitats efectivament consumides. La sol·licitud de pagament de l'ajuda serà mensual i inclourà tots els productes consumits en el mes per al qual se sol·licita l'ajuda.
  
A pesar d'això, l'ajuda també es pagarà, encara que reduïda en un 5%, quan la sol·licitud s'haja cursat el mes següent del termini màxim previst, i reduïda en un 10% quan es presente durant el segon mes següent al dit termini.
  
3. Els imports de les ajudes seran justificats per mitjà de factures i albarans que es tindran a disposició de les autoritats de control. En les factures caldrà reflectir per separat el preu del producte objecte de subvenció, i aniran acompanyades d'una prova de pagament. Les factures s'emetran a nom i raó social del centre escolar. Els albarans d'entrega hauran d'anar signats per la persona encarregada del control i distribució dels productes en el centre escolar.
  
4. El pagament de l'ajuda als sol·licitants que complisquen els requisits l'efectuarà l'organisme pagador de la Comunitat Valenciana en el termini màxim de quatre mesos, comptadors a partir del dia de la presentació de la sol·licitud, llevat el cas que s'haja incoat un expedient administratiu relatiu al dret a percebre l'ajuda.
  
Article 9
  
1. Per a cada curs escolar, la Direcció General de Producció i Comercialització Agrària inspeccionarà almenys un 5% dels sol·licitants de l'ajuda, quan estos siguen associacions o centres autoritzats, i el 100% quan els sol·licitants siguen els proveïdors, a fi de verificar el compliment de les obligacions establides en l'article 5 per a ser sol·licitants autoritzats.
  
Durant el mateix període, la Direcció General de Producció i Comercialització Agrària inspeccionarà almenys un 5% dels centres escolars beneficiaris d'esta línia d'ajuda i no siguen al seu torn subministradors autoritzats, a fi de comprovar que:
  
- Els productes subvencionats es distribuïxen dins del centre escolar.
  
- Els productes subvencionats no s'utilitzen en la confecció de menjars.
  
- Els productes subministrats estan emmagatzemats de forma adequada.
  
- Són coherents les existències al centre amb la data i les quantitats de l'últim albarà.
  
- Estan arxivades les factures i els justificants d'entregues de producte.
  
- Es reflectix en les factures el preu del producte objecte de subvenció i l'import de l'ajuda.
  
- Es respecten els preus màxims establits.
  
- Les factures estan cancel·lades o van acompanyades d'una prova de pagament.
  
- Coincidixen les dades de factures i els certificats mensuals de productes consumits al centre.
  
- Els productes subvencionats s'utilitzen de conformitat amb la normativa vigent.
  
3. Els controls hauran de reflectir-se en l'acta d'inspecció consegüent, en la qual figurarà:
  
a) El dia del control.
  
b) El lloc del control.
  
c) Els resultats obtinguts, amb detall d'aquells aspectes que puguen repercutir en un incompliment de les obligacions i puguen comportar una minoració de l'ajuda.
  
4. La detenció de l'incompliment dels compromisos en el marc de la present orde, siga per part del proveïdor o del centre escolar, donarà lloc a l'obertura de l'expedient de retirada de l'ajuda corresponent i, si és procedent, a la supressió cautelar de l'ajuda mentre no es resolga l'expedient esmentat, i podrà exigir-se la devolució de les quantitats indegudament percebudes.
  
5. En el cas de pagaments indeguts, els perceptors hauran de reemborsar-ne els imports més els interessos corresponents al temps transcorregut entre el pagament i el reembors efectiu. El tipus d'interés a aplicar serà el de demora, establit en la Llei de Pressuposts Generals de l'Estat corresponent.
  
6. No s'aplicarà cap interés quan el pagament indegut s'haja realitzat per error de l'administració competent.
  
Disposició transitòria
  
No obstant això, per al present curs escolar 2003/2004 es prorroguen les autoritzacions com a subministradors d'aquells proveïdors que tinguen autorització concedida.
  
Per al curs escolar 2004/2005, haurà de realitzar en tot cas nova sol·licitud com a subministrador autoritzat qualsevol proveïdor que vulga ser sol·licitant de l'ajuda.
  
Disposició derogatòria
  
Queda derogada l'Orde de 19 de maig de 1994, de la Conselleria d'Agricultura, Pesca i Alimentació, per la qual es regulen les ajudes a la cessió de llet i determinats productes lactis als alumnes de centres escolars de la Comunitat Valenciana.
  
Disposicions finals
  
Habilitació normativa
  
La Direcció General de Producció i Comercialització Agrària dictarà totes les disposicions que siguen necessàries per a l'aplicació i el compliment de la present orde.
  
València 20 de octubre de 2003
  
La consellera d'Agricultura, Pesca i Alimentació,
  
GEMA AMOR PEREZ
  
ANNEX I
  
Llista de productes que poden beneficiar-se del règim d'ajudes
  
CATEGORIA I
  
a) Llet sencera tractada tèrmicament.
  
b) Llet sencera amb sabor a xocolate o aromatitzada tractada tèrmicament i que continga, com a mínim, un 90% en pes de llet sencera.
  
c) Iogurt de llet sencera.
  
CATEGORIA III
  
a) Llet semidesnatada tractada tèrmicament.
  
b) Llet semidesnatada amb sabor a xocolate o aromatitzada tractada tèrmicament i que continga, com a mínim, un 90% en pes de llet semidesnatada.
  
c) Iogurt de llet semidesnatada.
  
CATEGORIA V
  
a) Llet desnatada tractada tèrmicament.
  
b) Llet desnatada amb sabor a xocolate o aromatitzada tractada tèrmicament i que continga, com a mínim, un 90% en pes de llet desnatada.
  
c) Iogurt de llet desnatada.
  
CATEGORIA VI
  
Formatges frescs i formatges fosos amb un contingut de greixos en pes de matèria seca igual o superior al 40%.
  
CATEGORIA VII
  
Els altres formatges amb un contingut de greixos en pes de matèria seca igual o superior al 45%.